奉和聖製送張尚書巡邊
作者：源乾曜
朝代：唐

paragraphs: 匈奴邇河朔，漢地須戎旅。
天子擇英才，朝端出監撫。
流星下閶闔，寶鉞專公輔。
禮物生光輝，宸章備恩詡。
有征視矛戟，制勝唯樽俎。
彼美何壯哉，桓桓擅斯舉。
聲華振臺閣，功德標文武。
奉國知命輕，忘家以身許。
安人在勤恤，保大殫襟俯。
此外無異言，同情報明主。